
Cinkujj fehérjék tervezése, előállítása és tulajdonságaik vizsgálata

A cinkujj fehérjék – melyek a bennük található Zn2+-ion által koordinatív kötéseken keresztül kialakított ujjszerű szerkezetről kapták a nevüket - az élő szervezetekben fontos szerepet töltenek be a gének aktivációjában és inaktivációjában. Mindez annak köszönhető, hogy képesek a szervezetben előforduló nukleinsavakkal specifikus kölcsönhatásba lépni. Egy kiválasztott DNS szekvenciát felismerő fehérjék mesterségesen is előállíthatók. A tervezéshez ma számos, bárki által elérhető program nyújt segítséget (pl.: Zinc Finger Tools).
Tudományos Diákköri Dolgozatomban két ilyen metalloprotein előállítását végeztem el meglévő génjük felhasználásával bioszintézissel, majd ezeket affinitás kromatográfiás módszerrel megtisztítottam, és pontos koncentrációjukat meghatároztam UV-Vis spektrometria segítségével (Bradford-módszer). A fehérjék és a DNS kölcsönhatását sáveltolódás kísérletekkel vizsgáltam agaróz gélen, továbbá a Ni2+-ionok hatását poliakrilamid gélelektroforézissel követtem nyomon.



